Na temelju članka 7 stavka 2. Zakona o financiranju političkih aktivnosti i izborne promidžbe („Narodne novine“ broj 24/11, 61/11, 27/13, 02/14, 96/16, 70/17 na snaz i od 20.07.2017.) i članka 30. Statuta Općine Vladislavci („Službeni glasnik“ Općine Vladislavci broj 3/13 i 3/17), Općinsko vijeće Općine Vladislavci na svojoj 4. sjednici održanoj dana 11. rujna 2017. godine donijelo je

**ODLUKU**

**o raspoređivanju sredstava iz Proračuna Općine Vladislavci za 2017. godinu**

**za redovito financiranje političkih stranaka i članova izabranih**

**s liste grupe birača zastupljenih u Općinskom vijeću Općine Vladislavci**

Članak 1.

Ovom Odlukom raspoređuju se sredstva za redovito financiranje političkih stranaka zastupljenih u Općinskom vijeću Općine Vladislavci i članova izabranih s liste grupe birača za 2017. godinu, koja su osigurana u Proračunu Općine Vladislavci za 2017. godinu.

Članak 2.

 Pravo na redovito godišnje financiranje iz sredstava proračuna Općine Vladislavci imaju političke stranke koje imaju najmanje jednog člana u Općinskom vijeću Općine Vladislavci i članovi Općinskog vijeća Općine Vladislavci izabrani s liste grupe birača.

Članak 3.

 Sredstva za redovito godišnje financiranje političkih stranaka i članova Općinskog vijeća Općine Vladislavci izabranih s liste grupe birača osiguravaju se u Proračunu Općine Vladislavci za 2017. godinu u iznosu od 0,075 % ostvarenih poreznih prihoda iz prethodno objavljenoga godišnjeg izvještaja o izvršenju proračuna.

Članak 4.

 Sredstva za redovito godišnje financiranje političkih stranaka i članova Općinskog vijeća Općine Vladislavci izabranih s liste grupe birača raspoređuju se na način da se utvrdi jednaki iznos sredstava za svakog člana Općinskog vijeća, tako da pojedinoj političkoj stranci pripadaju sredstva razmjerna broju njezinih članova u trenutku konstituiranja Općinskog vijeća Općine Vladislavci.

Članak 5.

 Za svakog izabranog člana Općinskog vijeća Općine Vladislavci podzastupljenog spola političkim strankama pripada i pravo na naknadu u visini 10% iznosa predviđenog po svakom članu Općinskog vijeća Općine Vladislavci.

Članak 6.

 Ukoliko pojedinom članu Općinskog vijeća Općine Vladislavci tijekom godine prestane članstvo u političkoj stranci, financijska sredstva ostaju političkoj stranci kojoj je član pripadao u trenutku konstituiranja Općinskog vijeća Općine Vladislavci.

 U slučaju udruživanja dvije ili više političkih stranaka, financijska sredstva koja se raspoređuju sukladno članku 4. ove Odluke, pripadaju političkoj stranci koja je pravni sljednik političkih stranaka koje su udruživanjem prestale postojati.

 Ukoliko član Općinskog vijeća Općine Vladislavci izabran s liste grupe birača, nakon konstituiranja Općinskog vijeća postane član političke stranke koja participira u Općinskom vijeću Općine Vladislavci, sredstva za redovito godišnje financiranje ostaju tom članu, te se na istog i nadalje primjenjuju odredbe ove Odluke koje se odnose na člana Općinskog vijeća Općine Vladislavci izabranog s liste grupe birača.

 Član Općinskog vijeća Općine Vladislavci izabran s liste grupe birača koji nije ponovno izabran u Općinsko vijeće Općine Vladislavci ili mu mandat prestane prije vremena na koje je izabran, dužan je u roku od 60 dana od konstituiranja novog Općinskog vijeća odnosno od prestanka mandata prije isteka vremena na koje je izabran vratiti u proračun Općine Vladislavci:

* neutrošena financijska sredstva dobivena iz proračuna Općine Vladislavci za redovito godišnje financiranje njihove djelatnosti
* novčani iznos tržišne protuvrijednosti imovine nabavljene sredstvima iz proračuna Općine Vladislavci za redovito godišnje financiranje njihove djelatnosti

Iznimno od odredbe stavka 4. podstavka 2. član Općinskog vijeća Općine Vladislavci izabran s liste grupe birača mogu imovinu nabavljenu sredstvima iz proračuna Općine Vladislavci za redovito godišnje financiranje njihove djelatnosti vratiti na raspolaganje Općini Vladislavci.

Članak 7.

 Obračun i isplatu sredstava za redovito godišnje financiranje političkih stranaka zastupljenih u Općinskom vijeću Općine Vladislavci i članova Općinskog vijeća Općine Vladislavci izabranih s liste grupe birača vrši Jedinstveni upravni odjel Općine Vladislavci na temelju izvješća Mandatnog povjerenstva o rezultatima provedenih izbora za Općinsko vijeće Općine Vladislavci.

 Sredstva za redovito godišnje financiranje političkih stranaka zastupljenih u Općinskom vijeću Općine Vladislavci doznačuju se na žiro račun političke stranke, a o broju žiro računa za doznaku sredstava, nadležno tijelo političke stranke je dužno pisano obavijestiti Jedinstveni upravni odjel Općine Vladislavci.

 Član Općinskog vijeća Općine Vladislavci izabran s liste grupe birača dužan je otvoriti poseban račun za redovito financiranje svoje djelatnosti, najkasnije u roku od 15 dana od početka mandata i o tome pisano obavijestiti Jedinstveni upravni odjel Općine Vladislavci.

Članak 8.

 Sredstva za redovito godišnje financiranje političkih stranaka zastupljenih u Općinskom vijeću Općine Vladislavci i članova Općinskog vijeća Općine Vladislavci izabranih s liste grupe birača doznačuju se tromjesečno u jednakim iznosima.

Članak 9.

 Političkoj stranci se u tijeku godine mogu povećati ili smanjiti predviđena sredstva ukoliko dođe do promjene broja članova te političke stranke podzastupljenog spola, koje ta stranka ima u Općinskom vijeću Općine Vladislavci.

Članak 10.

 Donošenjem ove Odluke prestaje važiti Odluka o financiranju političkih stranaka i vijećnika nezavisnih lista iz Proračuna Općine Vladislavci („Službeni glasnik“ Općine Vladislavci broj 9/13)

Članak 11.

 Ova Odluka stupa na snagu osmoga dana od dana objave u „Službenom glasniku“ Općine Vladislavci.

KLASA: 013-03/17-09/01

URBROJ: 2158/07-01-17-01

Vladislavci, 11. rujna 2017.

PREDSJEDNIK

OPĆINSKOG VIJEĆA

Krunoslav Morović, v. r.